地名: 義州 (平安道, 府)
年: 1621.0

○贊劃使狀啓"(義州府尹馳報據)奴兵來犯瀋陽, 賀摠兵(有)斬獲事。" 

○(平安監司狀啓, 義州馳報據, 墨山之戰奴賊死者, 三萬等項辭緣事。)
            

○義州府尹鄭遵馳啓: "本月十三日, 奴賊大勢攻陷瀋陽, 十九日進犯遼陽。 經略出兵交戰, 斬獲首鹵居多。 二十日, 賊卒然進薄, 城中人受虜間金, 開門引入。 經略袁應泰、摠兵賀世賢
              死之。 蓋奴賊攻城, 非其所長, 前後陷入城堡, 皆用計行間云。 【世賢蕃將, 驍雄善戰。 前日黑山之戰, 大鏖克捷, 中原倚以爲重, 至是死, 關上氣奪矣。】

○義州府尹狀啓曰: "小胡久留我地, 尙無歸志, 極爲痛心。 況鎭江人吳仲庫等, 若見兇書, 則必謂我國, 亦與奴合他日之禍, 可以立召, (極爲可慮。) 設使渠, 要通此路, 亦當由滿浦言說, 不必强來我邊, 示以脅迫。 今番之事, 極爲重大, 當以死爭(, 令備邊司參酌指揮)。"

○辛酉七月二十六日乙丑義州府尹狀啓: "廣寧御史遣遊擊毛文龍, 招降鎭江, (鎭江)
              其人相率內應, 殺賊署佟、
                養眞等
              (養員父子兄弟, 守堡官斬殺內丁)
              七十餘名。" 【毛文龍, 南方人。 遼陽城陷時, 逸出, 自旅順口浮海東來, 寄居龍、義間, 以爲牽掣之計。 始甚單微, 其後入據椵島, 聲勢日盛, 奴賊不能無東顧之虞。 旣而欺誑中朝, 托以接濟遼民二三十萬, 歲發帑銀二十萬, 潛結宦官魏忠賢輩, 都不發包, 入諸內璫, 島糧則專責我國。 虛張捷報, 至作《毛大將傳》, 鋪張戰伐之蹟。 蟄居孤島, 徒事張皇, 轉增功賞, 官至後軍都督。 至戊辰, 經略袁崇煥受命出關, 稔知其狀, 召至雙島斬之。 其後崇煥得罪, 蓋以是媒蘗云。】
            

○辛酉八月初二日辛未(贊劃使狀啓: "龍川府使馳報據, 奴兵出來之說, 似非的實"事。 義州府尹狀啓: "募送唐人
                張成儀探聽"事。)
            

○備邊司郞廳, 以領議政(臣)
              朴承宗意啓曰: "伏奉前後問于臣議啓之敎, 而臣重被人言, 席藁私室, 雖有下詢, 揆分難答, 而憂國一念, 發乎肝肺, 湯火尙不避, 其可無一言乎? 況臣抱病垂死, 今日不言, 明日就木, 雖欲進計, 其可得乎? 其一曰: 毛將事也。 仰聞毛將已到定州, 或云將向泰、朔。 臣(之)意, (恐不可也。)
              此賊善於偵探。 若知毛將, 移入內地, 或向山郡, 則賊必縱兵直擣, 繞出安、定之間, 則國事去矣。 當初毛將之來, 旣由水路, 我國答胡之言, 又稱入島, 是則可欺以方。 (虜亦疑之,) 今日不敢遽犯者, 安知不出於此也? (壬辰年, 自上駐駕龍崗分司, 以臣爲督戰官送于海西, 寔至月十八日也。 臣由三和絶河而渡。 臘月念間, 兪泓自請爲體察使, 亦渡河而東。 蓋以)海水極鹹, 且有潮汐, 雖冬月, 可以行舟(也), 毛將雖不肯遽入海島, 先令剃頭歸順者, 捲入海島, 晝則多張旗幟, 夜則列炬萬柄, 使光照數百里, 則鎭江之賊, 必望而知之。 此虜豈肯捨鞍馬, 而爭舟楫乎? 此弭兵之一計也, 而亦足以制剃頭反側之心。 然口談不如身履, 遙度不如近見, 令當事之臣, 悉心周旋, 終歸無患幸甚。 其二曰: 胡書事。 奴酋連送二書, 責以難行之事。 斷以大義, 則斬(其)使焚(其)書, 上告天子, 下諭八方, 發兵致討, 以快神人之憤, 固可也。 旣不能如此, 則宜思第二件。 鄭忠信則稱疾臥于義州, 使小譯措辭入送, 偵探賊情亦一計也, 而阿彌太住
                主
              之來, 小譯已爲往來, 今之入送, 恐或無味也。 
                (池)應春之初來, 便以鄭遵之言, 答報於太主, 婉曲措辭, 俾不至激怒, 亦一計也, 而非但時日已久, 賊將皆向那邊, 鄭遵通書, 反惹事端, 此兩事, 恐難爲也。 事有機會, 間不容髮。 有如病人, 寒勢熱交攻, 俄頃之間, 變症百出, 千里議藥, 難得對劑, 終恐無益也。 小譯之送、鄭遵之答, 已失機會, 則到今決難輕議而貽悔也。 其三曰: 入衛事。 昔符
              
                苻堅壓境, 桓沖深以根本爲憂, 送兵入援, 謝安却之。 雖在危急之時, 豈可無鎭物之意? 今若多調萬餘兵, 則諸道騷然, 必有意外之患。 (秦發閭左, 盜賊大興; 唐督石壕, 餘民逃散。 此)在所可慮, 然京城孤危, 人心叵測, 入衛之兵, 不得不調。 (昔蕭銑罷兵營農, 纔留宿衛, 終未免敗亡之患。) 古人云: ‘勇於戰、怯於守。’ 諸道兵使, 抄帶精銳, 登時入援, 宜急而不宜緩也。 駐於何地, 餉於何糧, 當責戶兵曹耳。 且臣與同僚, 所見終始無違。 近緣臣遘疾沈綿, 不與人接, 有何一分專主講和之心哉? 特以虜勢漸熾, 國勢漸弱, 每欲以禮自固, 姑緩兵禍而已。 然正論之人, 心常嘉悅曰: ‘國家不可無此等正論。 必須培養正論於此, 彌縫賊釁於彼。’ 實出於愛君誠心, 而臣性不受牢籠, 言不喜邊幅, 被人猜疑, 一至於此。 蘇轍所謂沮之, 則引退者, 正爲臣今日道也。 (其)安敢與人爭衡, 又安敢辦得職事? 況今朝議, 皆以正論爲尙, 或者以爲廟謨有後尾。 臣雖無識, 豈不知正論之可尙, 後尾之可畏? 惶恐敢啓。" 傳曰: "(啓意具悉。) 夷狄之患, 自有天地以來, 何代無之? 周
              
                太王･文王之聖德、漢
              高祖･唐
              太宗之雄武, 皆有隨時制宜之道者, 實出於爲社稷、爲民生之計也, 當時未聞有譏議, 國家賴之而久安。 不幸今者, 何物怪鬼, 罔知時變, 徒爲酸論, 欲壞我國事, 而備局諸臣, 莫察膠柱皷瑟之不可, 擧皆結舌, 袖手旁觀而囁嚅, 人臣循國, 豈如是乎? 惟卿休戚與同, 以社稷爲重, 則苟利於國, 終始永肩, 何畏多口, 一向牢入乎? 惟予在矣, 幡然而起, 盡心規劃, 勉副予望。 鄭遵答書、胡譯入送, 已失機會, 則終乃不答不送, 亦有後憂耶? 此事極重, 從速議處, 他餘條件, 竝急速擧行。" 

○傳曰: "今見西報, 奴兵大敗, 熊經畧已入遼城(云), 而
                毛將不日過江西向云, 唐人自前虛誕之言非一, 何可輕信乎? 若不詳探, 率易西歸, 則必有意外之患, 更加善措堅防, 使必動聽。 凡廣寧消息, 一一探聽, 連續馳啓事下諭(于義州府尹、龍川府使、接伴官等處)。"

○辛酉十二月十八日乙酉(贊劃使)
                〔贊劃使〕
              狀啓: "十五日, 奴賊數千騎, 由義州暗渡, 猝襲毛摠兵
              于龍川
              , 義州之人, 未及報知。 賊兵如颷至風過, 奄入龍川
              
              至林畔
              , 文龍脫冠服, 混兵士僅免, (府使李尙吉, 時在衙軒, 不知所出走, 入僕從中, 以亂之)。 接伴官李馨遠, 踰墻跳竄。 賊亂斫文龍手下, 漢人皆延頸待戮。 轉掠龍川, (軍及作食俄而旋軍時, 賊自義州深入至宣川, 回轉龍川, 以還一日所過, 幾二百餘里云)。 府使李尙吉, 時在衙軒, 不知所出, 走入僕隷中, 以亂之賊, 求之不得。 開倉作食, 俄而回軍。 時賊自義州, 深入至嘉山, 回轉龍川以還, 一日所過, 幾二百餘里云。 

○義州府尹狀啓, 奴兵幾二萬餘騎, 指向千家庄, 爲半回軍渡江, 其實不過數千云。